**ҲАИГӘНЫҨРА АРАХӘЫЦ ҦЫМҴӘАРЦ АЗЫ**

Мышқәак раҧхьа ҳредакциа даҭааит Аҧсны аҭоурыхтә Еилазаареи, аҟазараҭҵааҩцәа жәларбжьаратәи Рассоциациеи, Аҧсни Урыстәылеи рсахьаҭыхыҩцәа Реидгылеи, Урыстәылеи Аҧсни ржурналистцәа Реидгылеи, «Милаҭрацәала еилоу Санкт-Петербург» ашәҟәыҩҩцәа Реидгылеи, Санкт-Петербургтәи амилаҭтә культура Аҩны аҭҵаарадырратә центр «Метропольи» рлахәыла, аҟазареи аҭҵаарадырреи Петровтәи Ракадемиа академик, «Ахьӡ-Аҧша» аорден ахҧатәи аҩаӡара занашьоу, аҟазараҭҵааҩы, ажурналист Боча Аџьынџьал.

Ҳгәы иаанагоит, аҧхьаҩ изы аинтерес аҵалап ҳәа ҳаиҿцәажәара аҟынтәи хшыҩҵакқәак ҳарзааҭгылар.

Боча Мџьыҭ-иҧа Аџьынџьал диит март 14, 1937 шықәсазы Очамчыра араион ҧақәашь ақыҭан. 1965 шықәсазы далгеит А.М.Горки ихьӡ зху Аҟәатәи аҳәынҭқарратә арҵаҩратә институт. Еиуеиҧшымыз аамҭақәа рзы аус иуан: Аҟәатәи асахьаҭыхратә ҵараиурҭаҿы – аҿар аҟазара аҭоурых дирҵон, Аҧсны аҳәынҭқарратә музеи аҿы ҭҵаарадырратә усзуҩыс дыҟан, Аҧсны акультура Аминистрраҿы инспекторын, агазеҭ «Аҧсны ҟаҧшь» аҿы корреспондентс дыҟан, СССР асахьаркыратә фонд аҧсуа сахьаркыра-ҭыжьратә ҟазарҭақәа дреиҳабын, Д.И.Гәлиа ихьӡ зху Аҧсуаҭҵааратә институт аҟазара аҟәшаҿы ҭҵаарадырратә усзуҩы еиҳабын. Санкт-Петербургтәи илшамҭақәа рзы «Аҧсадгьыл ахьтәы шәҟәы» данылеит. Ианашьоуп Урыстәылатәи Афедерациа амедал «Санкт-Петербург 300 шықәса ахыҵра аҳаҭыраз» зыхьӡу.

Акрааҵуеит Боча Аџьынџьал Урыстәыла, Санкт-Петербург ақа-лақь аҟны дынхоижьҭеи. Аха сааҭк, минуҭк иадамзаргьы иҧсадгьыли иареи реимадара еиҧымҟьац. Санкт-Петербургтәи аҧсуаа рхеидкыла «Аҧсны» анапхгаҩы ихаҭыҧуаҩыс дыҟоуп. Иааиҧмырҟьаӡакәа, ааҧсарак ҟамҵа аус шиуц иуеит. Авторс дрымоуп хыҧхьаӡара рацәала аҟазара иазку астатиақәеи, иара убасгьы хазы игоу ашәҟәқәа. Имаҷым ибзоурала, мамзаргьы иаҧшьгарала Урыстәыла иҭыҵхьоу Аҧсны акультуреи, аҭоурыхи, ҳаамҭазтәи апроблемақәеи ирызку ашәҟәқәа. Аха иҭҵааратә усура хада изкуп раҧхьаӡатәи аҧсуа сахьаҭыхҩы ҟаза Алеқсандр Чачба (Шервашиӡе).

Боча Аџьынџьал Алеқсандр Чачба иҭҵаара напаиркит 1966 шықәсазы, аамҭала иҧшәма-ҧҳәыс диманы Петербург ахәышәтәырҭақәа руак аҿы даныҟаз. Усҟан иара иӡбоит аҭагылазаашьа ихы иархәаны, Петербургтәи аимператортә театрқәа сахьала изҩычоз асахьаҭыхҩы цқьа деиликаарц. Зегь раҧхьаӡагьы, Мариинтәи атеатр аҿы иара иҧыхьашәоит аопера «Фауст» азы асахьаҭыхҩы иаҧиҵаз х-ескизк. Аха анаҩс, Атеатртә музеи аҟны иара изыҧшызаарын аџьашьахәқәа – хышә инареиҳаны Алеқсандр Чачба иусумҭақәа.

Абарҭқәа ирызкны Боча Аџьынџьал Аҧсныҟа даныхынҳә агазеҭ «Аҧсны ҟаҧшь» аҟны астатиа икьыҧхьуеит. Ус-ус, маҷ-маҷ далагоит асахьаҭыхҩы ирҿиаратә дунеи аҭҵаара. Анаҩс, 1985 шықәсазы Аҟәа иҭыҵуеит Боча Аџьынџьал ишәҟәы «Аҧсҭазаара ду адаҟьақәа» зыхьӡу. Ари ашәҟәы ҭыҵраны иҟан урыс бызшәалагьы. Аха 1992-1993 шықәсқәа рзы Аџьынџьтәылатә еибашьра ианалага, акьыҧхь иазырхианы иҟаз анапылаҩырақәа амца иалаблит. 1992 шықәса октиабр азы иблын Д.И.Гәлиа ихьӡ зхыз абызшәеи, алитературеи, аҭоурыхи ринститути (иахьа Д.И.Гәлиа ихьӡ зху Аҧсуаҭҵааратә институт) Аҳәынҭқарратә архиви рхыбрақәа. Уаҟа иалаблит аҟазараҭҵааҩы жәашықәсала аус здиулоз аматериалқәа.

Аибашьраан Боча Аџьынџьал Рауф Аибеи иареи еидыркылеит Петербург инхоз аҧсуаа – иаҧырҵеит ахеидкыла «Аҧсны». Ирылшоз зегьы ҟарҵон Аҧсны иазкыз аиаша адунеи ауаажәларра рлымҳа аҟынӡа анагаразы. Имҩаҧыргон апресс-конференциақәа, агәыҳалалратә концертқәа уҳәа. Петербургҟа инанагоз ахҵәацәа ацхыраара рзыҟарҵон, ахәцәа рзы амедикаментқәа ҧшааны Аҧсныҟа иаарышьҭуан.

Иахьа Боча Аџьынџьал тәанчаҩуп. Аха инапы икәаҧсаны дтәам. Уахгьы-ҽынгьы аус иуеит аибашьраан амца иалаблыз ишәҟәқәа рышьақәыргыларазы. Урҭ рызкуп Аҧсны ажәытәӡатәи аҟазареи, Аҧсны аҟазара аҭоурых XX ашәышықәсеи, хыхь зыӡбахә ҳҳәахьоу асахьаҭыхҩы Алеқсандр Чачбеи.

Аҟазараҭҵааҩы лымкаала гәыҵхас имоуп Алеқсандр Чачба изку амонографиеи асахьаҭыхҩы истатиақәеи рҭыжьра.

– Шықәсқәак раҧхьа иҭсыжьит асахьаҭыхҩы Алеқсандр Чачба истатиақәа еидызкыло ашәҟәы. Аха уи хаҭабзиарала акыр илаҟәуп, насгьы ианыҭҳажьуаз аиллиустрациақәа агәыламлаӡеит, афинанстә зҵаара иахҟьаны, – иазгәеиҭеит Боча Аџьынџьал ҳаиҿцәажәараан. – Аха сгәы иҭоуп иагу-иабзоу азгәаҭаны ҿыц аиҭаҭыжьра. Ацхыраара ҟаиҵап ҳәагьы спонсорк сиқәгәыҕуеит. Насгьы урыс бызшәала иҭсыжьырц сгәы иҭоуп Алеқсандр Чачба иҧсҭазаареи ирҿиареи ртәы зҳәо аусумҭа – амонографиа», – иазгәеиҭеит Боча Аџьынџьал.

Ҳәарада, Алеқсандр Чачба изку ашәҟәқәа рҭыжьра ҳаҧсуа доуҳатә культуразы хәызмам лагалахоит.

Иазгәаҭатәуп, ҳаиҿцәажәараан Боча Аџьынџьал иахь иҳамаз азҵаарақәа рҭак аҟаҵара маҷк «ишицәуадаҩыз». Избан акәзар, ҳара излазгәаҳҭаз ала, инапы злаку, иҟаиҵахьоу-ииухьоу уҳәа ртәы алацәажәара хырҽхәароушәа иҧхьаӡоит. Уи азыҳәан акәхап иаргьы, ҳаиҿцәажәараан, хаҭала ирҿиаратә ус азы акы ҳаназҵаалак, «уи абашәҭаху, исылшоз ҟасҵеит… уи уахь ианышәымҵан» ҳәа зҳаиҳәоз. Зегьы ирхадараны ииҧхьаӡо иҟаиҵаз, илшаз акәӡам, еиҵагыло аҿар рааӡара, ҳаҧсуа ҟазара, ҳкультура уҳәа рырҿиара, рӡыргара ауп.

Иара ҷыдала азҿлымҳара рзиуеит Санкт-Петербург аҵараиурҭақәа руак аҟны ақтиортә ҟазара иҭоу Аҧснытәи аҿар. Хаҭала асцена абызшәазы алекциа дырзаҧхьоит. Иара иажәақәа рыла, Аҧсны акультура аминистрра абзоурала, актиортә ҟазарахьы аҿар бзиа рышьҭит. Урҭ рхыҧхьаӡараҿы иҟоуп ажәеинраалақәа зыҩуагьы.

– Боча Мџьыҭ-иҧа, изеиҧшроузеи шәгәаанагарала иахьатәи ҳаҧсуа ҟазара, ҳаҧсуа культура? – ҳиазҵааит ҳара. Аха ҳазҵаара аҭак аҟаҵара дахымыццакыкәа маҷк ахәыцра дынҭанагалеит. Нас ҿааиҭит:

– Ҳаҧсуа ҟазареи акультуреи зегьы ртәы сара салаларым. Аха зны-зынла, аӡәгьы игәы иалымсааит, аҿыц ҳарҿиоит ҳәа ишашьҭоу, иҳамоу цқьа пату анаҳзақәымҵогьы ҟалалоит. Шәнеины шәахәаҧши, иаҳҳәап, Ефрем Ешба ибаҟа… Аибашьраан уи ааха аиуит, ақырҭуа мпыҵахалаҩцәа ахьеихсыз ахҭыҧқәа анын. Ишьақәдыргылеит, аха иабанӡарзышьақәыргылеи?! Еиҳа еиҕьзар ҟаларын, иаҳҳәап, ахҭыҧқәа ахьаныз иаламкьысқәа ҩажәак анырҵазҭгьы: «Ҩынтәны изеихсыз». Ари аӡәы аҽыҧныҳәа исҭоит ҳәа акәым, сара сгәаанагара ауп исҳәо. Изхысҳәаауа, игәцараҳклаша рацәаны иҟоуп. Иҳамаз ҳҭоурыхтә баҟақәа еиқәырхатәуп, напы рыдкылатәуп, иӡыргатәуп, зегь раҧхьаӡа иргыланы. Нас аҿыц рҿиалатәуп, – иазгәеиҭеит Боча Аџьынџьал.

– Иарбан шәарҭароу ҳажәлар рганахьала ижәбо? – ҳиазҵааит анаҩс ҳара.

– Даара ишәарҭоуп ҳбызшәа аҭагылазаашьа – ари «ажәа ҟәазны» исҳәар сҭахым. Ҳаҧсуа чарақәа зынӡа иӡит ҳҳәаратәы аҟынӡа ҳнеит. Ааигәа чарак аҟны сыҟан. Уа избаз – ҳаҕоу иибаша – аӡә ииҳәо аӡә имаҳауа, доусы дахьтәо арҵәааҳәа дыҳәҳәо… Ари нас аҧсуа чароума?! Сара исҳәом зехьынџьара ус иҟоуп ҳәа. Аха ашәарҭара ыҟоуп. Ҳбызшәа анаҳцәыӡ, ҳҵас-ҳқьабз анаҳцәыӡ, ҳаҧсуа чарақәа анаҳцәыӡ, иаҳцәыӡуеит ҳдоуҳагьы. Ҳашнеи-шнеиуа ҳхаҿрагьы ҳцәыӡыр алшоит.

– Аҭагылазаашьа аиҕьтәразы иарбан мҩақәас иҳамоу?

– Зегь раҧхьаӡа иргыланы, ҳара ҳбызшәа, ҳҵас-ҳқьабз ҳмырӡроуп. Ҳхьышьҭрахь ҳахнымҳәыр ҟалаӡом. Аҧсуа ихымҩаҧгашьа, итәашьа-игылашьа, иааидкыланы иугозар, Аҧсуара иацназго адунеиаҿ иҟаӡам. Убри еиқәырхатәуп. Убриакзаҵәык ауп ҳара ҳаиқәзырхо, ҧхьаҟагьы ҳазго, – иажәа хиркәшеит Боча Аџьынџьал.

Ҳгәы иаанагоит, амилаҭ рызҵаара, рхьаа даҽаӡәы иеиҧш акәымкәа иҵауланы идикылоит, еиҳа игәаҵанӡа иныруеит ҳәа акультура аусзуҩы. Ус анакәха, аҟазараҭҵааҩы, ажурналист, аҧсҭазааратә ҧышәа ду змоу Боча Аџьынџьали ҳареи ҳаиҿцәажәара хәыҷ ахшыҩҵакқәа мҩақәҵагак ирзаҩызахоит еизҳауа абиҧара ҿа, аҿари аиҳабацәеи реигәныҩра арахәыцгьы ҧҵәаӡом. Ҳаигәныҩра арахәыц ҧымҵәарц азы, иаҭахуп аизыӡырҩра, аилибакаара, аицхыраара.

Агазеҭ «Аҧсны». – 2014 ш., №81.